text: Bourdeaux le 31 Octobre 1652.
  Les 30 messrs du Parlement estans assemblez, pour faire la reunion que leurs Altesses avoient desirée de la grande et petite Fronde, environ 150 de l'armée, tous armez, allèrent au Palais leur dire qu'ils scavoient bien, qu'il leur avoit envoyé l'amnistie; mais que s'ils entreprenoient de la verifier sans le consentement de monsr le Prince, qu'il n'y alloit pas de moins que de leur vie, de sorte qu'ils se separèrent sans prendre aucune resolution. Ensuitte ils allerent chés mr le Procureur General, auquel ils dirent, que s'il apportoit aucune amnistie au Palais, que sa vie n'estoit pas en seureté, et firent deffense à tous imprimeurs d'en imprimer aucune, à peine de la vie.
  L'apresdinée ils rencontrèrent mr Andraut, Conseiller au Parlement, et luy dirent qu'ils scavoiont qu'il estoit deputé vers le Roy, mais que s'il faisoit quelque chose contre la bourgeoisie, on s'en prendroit à sa vie et à ses biens. Ce Conseiller leur ayant respondu avec mespris, ils se jetterent sur luy l'espée à la main, et avec des pistolets, dont il fut blessé au costé, dequoy s'estant allé plaindre à mr le Prince de Conty, il n'en eust aucune satisfaction que des tesmoignages de displaisir de ce qui s'estoit passé.
  On asseure de plus qu'il y a traicté entre les OrmistesZie pag. 203, Noot. et les Anglois, dont les gens de bien apprehendent la descente dans la Guienne.
  Madame la Princesse et monsr le Duc d'Albret, son dernier né, se portent mieux.